Beloftebos nou nie meer trouvenueBeloftebos sal nie meer as trouvenue vir die publiek beskikbaar wees nie. (Foto: Facebook) Die Beloftebos-venue gaan voortaan glad nie meer troues vir die publiek aanbied nie en die skakel op sy webwerf wat na troues verwys het, is reeds heeltemal verwyder. In ŉ brief aan die Menseregtekommissie (MRK) sê die eienaars van Beloftebos dat hulle na verskeie jare van gebed en oordenking, asook die uitwerking van die Covid-19-pandemie wat bruilofte skaars en moeilik gemaak het om aan te bied, besluit dat dit nou ŉ nuwe seisoen vir hulle en hul plaas is. Beloftebos sal dus nie meer as trouvenue vir die publiek beskikbaar wees nie. Die prentjiemooi venue naby Stanford in die Wes-Kaap, is die afgelope paar jaar in ŉ stryd met MRK gewikkel. Die kommissie sleep die venue se eienaars, Andries en Coia de Villiers, hof toe oor hul weiering om pare van dieselfde geslag toe te laat om hul huwelikseremonies daar te hou. Gay mense is steeds welkom by enige geselligheid. Die eienaars van Beloftebos voer aan huweliksbevestigings van mense van dieselfde geslag druis in teen hul geloofsoortuigings en om dié rede is gay-huweliksbevestigings nie daar toegelaat nie. Hulle het nou aan die MRK geskryf en gevra vir ŉ vriendskaplike oplossing vir die kwessie wat nou al meer as twee jaar lank voortsleep. Die versoek volg ná ŉ vergadering tussen die venue se eienaars en die MRK verlede jaar om mekaar se posisie te probeer verstaan. Beloftebos se eienaars stel onder meer voor dat enige ooreenkoms wat aangegaan word, spesifiek met dié saak verband sal hou en nie gebruik sal word as ŉ presedent in enige ander saak nie. Hulle vra ook die MRK om te aanvaar – sonder om daarmee saam te stem – dat die eienaars vas glo dat die huwelik ŉ sakrament tussen ŉ man en ŉ vrou is. Hulle sê voorts hul geloof en siening oor die huwelik is fundamenteel in hul verhouding met God en dié verhouding staan sentraal in alles wat hulle doen. Die eienaars van Beloftebos erken dat die MRK ŉ verantwoordelikheid het om stappe te doen wanneer enigiemand hul geloof gebruik om die waardigheid van ander mense te ondermyn. Hulle onderneem ook om hul webwerf en ander kommunikasie te fynkam vir enige inhoud wat gebruik kan word om die waardigheid van enigiemand wie se siening oor die huwelik sterk verskil van hul eie, te ondermyn. Michael Swain, hoof van Freedom of Religion South Africa (FOR SA), sê die Grondwet moedig ŉ samelewing aan waar mense deur hul diversiteit verenig kan word. “Die eienaars van Beloftebos het nog altyd duidelik en deurlopend volgehou dat die kwessie gaan oor hul opregte en diepe oortuigings oor die huweliksakrament. Dit was nooit oor die seksuele oriëntasie van enige mens nie en hulle het dit by elke geleentheid klokhelder gemaak dat hulle die grondwetlike regte van die LGBTIQ+-gemeenskap ten volle respekteer en erken,” sê Swain. Uit die venue se webwerf blyk dit dat verskeie avontuuraktiwiteite deesdae daar aangebied word. Dit sluit in staptogte, drafroetes en bergfietsroetes.